39. schôdza NR SR - 9.deň - A. dopoludnia
Dátum: 2025-09-23
Poslanec: Hajko, Jozef (KDH)
Druh vystúpenia: Vystúpenie v rozprave

... videli sme to v Slovenskej elektrizačnej a prenosovej sústave, kde sa nakupujú limuzíny, aby to ešte stihli, kým, kým možno nejaké tieto obmedzenia prídu aj z vašej strany. Ja k tomuto dodám len jednu vec, lebo to opäť súvisí s energiami a vyjadrím sa k tejto konkrétnej firme. Slovenská elektrizačná a prenosová sústava každý rok dosahuje vysoké zisky. Viete, prečo ich dosahuje? Pretože si to žiada štát, vláda. A prečo si to žiada vláda? Aby z nej vybrala dividendy. Len tento rok sa zo SEPS-u majú dostať dividendy pre vládu v hodnote 37 miliónov eur. Táto inštitúcia, ktorá nakupuje limuzíny a ktovie ako hospodári, tak táto inštitúcia vlastne svojim ziskom prispieva k tomu, aby sme mali vysoké ceny energií na Slovensku. Keď si zoberiete štruktúru napríklad v tomto prípade elektrickej energie, kde silová energia tvorí zhruba polovicu 60 % podľa ceny, tak zvyšné tvoria kadejaké, kadejaké regulované poplatky a medzitým regulovaným poplatkom je aj ten prenos elektrickej energie a takisto ako v SEPS, takisto ako v rozvodné závody, takisto ako v prípade plynu Slovenský plynárenský priemysel dosahujú tieto inštitúcie zisky, z ktorých si samozrejme štát potom vyťahuje dividendy. Ja nie som proti tomu, aby tieto inštitúcie boli ziskové. Naopak. Tie inštitúcie potrebujú zisky, aby ich, aby ich potom využívali na nevyhnutné investície. To je základná matematika. Ale prosím vás pekne, aby sme my hospodárili na Slovensku tak, že vláda hľadí na tieto inštitúcie tak, a každý rok sa ich opýta, tak koľko nám dáte z dividendy? Alebo dokonca superdividendy, lebo to sa platí ešte dopredu z tých ziskov budúcich. Koľko? Je to normálne? Na jednej strane vyťahujeme z týchto firiem dividendy a vlastne tie dividendy nám zaplatia všetci či je to priemysel alebo, alebo je to, alebo sú to občania v cenách energií. Platia to. Piate uznesenie. Uznesenie k záväzku zvyšovania a čerpania eurofondov Európskej únie na mesačnej báze v priemere o 2 % do konca roku 2026. Nič iné nežiadame, len čo ste si nakreslili v rozpočte. Keď si zoberiete rozpočet verejnej správy, ktorý sme tu, o ktorom sme rokovali pred rokom, tak tam máte naprojektované, že aké by mali byť príjmy z eurofondov na tri roky. Ja si ctím trojročné rozpočtovanie. Tak by to malo byť. Preto to beriem vážne. A tam, keď sa pozriete, že v akom stave by sme mali čerpanie ku koncu roka 2026, tak je to 4,9 miliardy eur. To je 39 %, 39 % z celkového rámca na roky 21 až 27. Takže len vlastný záväzok, keby ste naplnili a tie eurofondy začali čerpať. Sú nevyhnutné. Nie na to, aby sa dali na energodotácie, ale sú nevyhnutné na investície a nakoniec sú aj nevyhnutné na zachránenie vášho krku. Pretože všetky ratingové agentúry hovoria o tom, že ak nebude čerpať európske zdroje, tak bude s ratingom zle. A hovoria, že potom rating pôjde dole. To píšu. To je tam napísané. Aký je stav čerpania dnes? 10 % ku koncu augusta. Ku koncu budúceho roka 39 %. To sú jednoduché počty. Tak urobte v priemere 2 % každý mesiac. Zaviažte sa k tomu. Takže to je, to je týchto päť uznesení, keď chcete, tak vám ich môžem potom dať aj na jednej A4, ako sme vám dali vlani, ale asi to zasa hodíte do koša. Posledná vec, ostáva mi málo času, hospodársky rast. Analytici, nezávislí analytici dnes hovoria, že budeme radi, keď sa dostaneme v hospodárskom raste tento rok niekde na pozitívne číslo. Bude to hlboko pod jedno percento. Hospodársky rast klesá. Ak sa oháňate tým, že klesá, že jednoducho sú to dôsledky colnej politiky Spojených štátov alebo nejakého nepriaznivého prostredia, choďte sa pozrieť, ako hospodária okolité štáty. Hospodária úplne inak. To znamená, že sú to dôsledky vašej, vašej hospodárskej politiky, na ktoré som upozorňoval v roku 2023, v roku 2024 a upozorňujem v roku 2025. Slová sa napĺňajú, vôbec ma to neteší, je to veľmi smutné. A tento rok to nebude lepšie, pretože už som to povedal na začiatku, deficit sa vyšplhal na 5 miliárd eur a to máme september. Tak to som zvedavý, kde skončíme tento rok. To znamená, vy budete musieť upratovať v tom, v tomto rozpočtovom roku ešte, ešte tie peniaze, ja som zvedavý skutočne, jak to dopadne. Upozorňovali sme vás na to. V rámci konsolidácie to čo sme vlastne hovorili aj minulý rok, my sme to potom prezentovali ďalej, absolútne nám chýbajú opatrenia, ktoré by nejakým spôsobom podporili ekonomický rast. A to nemusia byť, ako pod tým si nemusíme predstavovať nejaké špeciálne programy. Úplne stačí, keď to bude vypočítateľné prostredie, keď nebudete meniť zákony zo dňa na deň, keď nebudete zneisťovať firmy, keď nebudete zdierať živnostníkov, keď nebudete vymýšľať transakčné dane, ktoré ani si neviete vybrať, keď, keď budete riadne hospodáriť, pretože keď zle hospodárite, to ide do úrokov a firmy predsa, predsa pracujú s úrokmi. Je to veľmi nebezpečné. Takže žiadne prorastové opatrenia a čo ma mrzí úplne najviac, úplne najviac je to, že vyháňame ľudí odtiaľto. Šikovných ľudí. Nielen pre atmosféru spoločnosti, ktorú ste spôsobili vy, nielen pre tú atmosféru. Ale aj preto, že tých ľudí jednoducho používate ako dojné kravy. Chcete od nich len peniaze a tí ľudia chcú žiť. Chcú žiť, chcú tu tvoriť, chcú tu študovať a namiesto toho je jedna prekážka za druhou. Z tohto pohľadu hodnotím aj tento tretí konsolidačný balík ako jeden veľmi nebezpečný nástroj, ktorý nás uhrnie nielen do toho, že Slovensko asi padne do recesie, ale aj do toho, že prídeme o ďalších schopných ľudí. Ďakujem za pozornosť.